Šefčík, Marek, poslanec NR SR (2022-06-24):
Ďakujem za slovo, pán predsedajúci. Pán podpredseda, vážení kolegovia, kolegyne, poslanci, poslankyne, vážený pán minister, ja som tu aj teraz v piatok a poctivo počúvam celú diskusiu a rozhodol som sa, že vystúpim k tejto téme, hoci ako laik, nie odborník, ako človek, ktorý rád chodí do prírody, ktorý má rád prírodu a ktorý vníma problémy, ktoré sú tu. Rád by som upozornil na, možno na niektoré veci aj z tohto môjho hľadiska. V Európe, ako som sa dočítal, má regulačný chov... lov, pardon, medveďa Švédsko, Estónsko, Slovinsko, Chorvátsko. Na Slovensku je to tak, že je tu povolený odchyt, odstrel problematických jedincov, ale už vieme, aj, aj pán minister avizoval, že synantropné medvede, teda medvede, ktoré stratili plachosť, sa budú odstraňovať, no a ja som za to vďačný, lebo vyzerá to tak, že tie medvede premnožené sú. V každom prípade prebiehajú štúdie a odborníci povedia, že ako to naozaj je, ale už niektoré veci vieme povedať aj teraz, čo sa týka toho, prečo sa tak stalo. Kritická oblasť Poľany, tak tam sa dejú zvláštne veci. Deje sa tam to, že je tam podľa odhalení 28 krmovísk a ďalšie vnadiská, ktoré slúžia na fotenie. Na Poľane sa fotia medvede, dokonca som počul o takých veciach, že sa natierajú stromy medom alebo čokoládou a ten medveď príde a doslova pózuje pri fotení. Medveď má, to vieme, výborný čuch a on zacíti tú potravu a taká netradičná potrava ho veľmi láka. Dokonca sa používajú aj ako také, taká zaujímavosť – v úvodzovkách – pre medveďa, nastrčené zdochnuté ovce. On tam prichádza a tí fotografi majú vlastne zážitok z toho, fotia to, no ale toho medveďa a jeho správanie to, samozrejme, deformuje. Tu by som chcel povedať, že dlhodobo žijem na Záhorí, a tam je premnožená zver, keď zoberieme daniely, srnčia zver, jelenia zver aj diviaky, ale hlavne tá vysoká zver, a napriek tomu, keď som sa bavil s jedným poľovníkom, tak on hovorí, že priku... prikrmujú. A ja sa pýtam, že prečo prikrmuje. No lebo potom regulujeme. Tak akože to je, to je pre mňa zvrátenosť. Veď tá regulácia môže byť aj prirodzená. Keby nebolo tých prikrmovaní zveri, kde sa nakŕmi veľmi dobre aj medveď, tak, samozrejme, by sa, prirodzene, medvedici nepodarilo udržať počas zimy, aj keď tie zimy sú veľmi slabé, nepodarilo by sa jej udržať tri mláďatá, ale možno len jedno. Prirodzene by pokles, poklesol, pokleslo množstvo tých medveďov. Chcem upozorniť ešte na jednu vec, ako sa mení verejná mienka s ohľadom toho, čo nám servírujú médiá. Pamätáme si na niekoľko rokov dozadu, ako tu bol v médiách pertraktovaný príbeh jednej medvedice, ktorá mala dokonca meno, volá sa Inga. A ja som si teraz vyhľadal pred chvíľou titulky v novinách alebo na internete, ktoré vtedy masírovali verejnosť. A ja vám niektoré prečítam: „Prečo musela medvedica Inga zomrieť? – Najprv jej vzali mláďatá, potom aj život. – Medvedica Inga je mŕtva, zastrelili ju v noci nadnes. – Smutný medvedí príbeh. – „Medvedica Inga prišla o mláďatá.“ O medvedici Inge vznikla kniha. Vznikol dokument. O medvedici Inge sa písalo a verejnosť sa masírovala tým, že snáď je dobré, dokonca aj, myslím, predstavitelia tej obce sa vyjadrili, že to bola naša medvedica, to boli naše medvedíky. A tá verejnosť nadobudla pocit, že snáď je dobré, že, že také medvede existujú, že to je atrakcia v obci. No ale to nie je dobré. Medvede majú svoje teritórium, z ktorého odišli, a začali takýmto životom aj napádať, napádať tých, ktorým tao... ktorí v tej obci žijú, samozrejme. Medvedici zobrali zvieratá. Medvedicu odviezli niekam ďalej a ona sa o šesť hodín do tej obce vrátila. Tie medvede keď stratia plachosť, tie už nikdy iné nebudú. Ale nemôžme za to my, ako sa správame? Ja som zachytil aj v jednej relácii, pán minister určite bude ešte vystupovať aj pán spravodajca a z odborného hľadiska, ale ja som zachytil aj také, že tie medvieďatá, ktoré so svojou matkou chodia do tých dedín, miest, tak už nikdy nebudú iné. Oni vlastne sa takto budú správať, správať po celý život. A možno to niektorým ochranárom alebo, alebo niektorým ľuďom sa nebude počúvať ťažko, lebo tie mláďatká sú skutočne krásne, milučké, ale tie mláďatká raz vyrastú a budú robiť takú istú neplechu, jak ich mama, ktorá stratila plachosť. Čiže áno, aj pán minister to hovoril, že aj tie mláďatá treba sťahovať, odstraňovať. Je to veľmi ťažké hovoriť, ale áno, treba ich dať preč. Neostalo mi veľa času, ale ešte som chcel pár vecí, tak skúsim to skrátiť. Áno, pán Suja čítal list dcéry pána, ktorý podľahol zraneniam v súvislosti s medveďom, a všetkým nám je to ľúto. Pán Suja to mimoriadne zneužil, pretože on najskôr hovoril tu nejaké argumenty, veď už to hovoril môj kolega, na ktorých sa niektorí poslanci zasmiali, a až potom čítal ten list a on to spojil, že poslanci OĽANO sa smiali z toho listu. No nie. My sme takisto ľudia, takisto cítime a cítime s tou rodinou. A nie je to nič príjemné, keď sa také niečo stane. Ešte tu mám poznačenú, poznačenú vec, ako sú kanalizácie a chýbajúce kanalizácie v obciach, v mestách, kvôli ktorým je takisto pán Budaj, a je mu to vyčítané, pánovi ministrovi, ale ja poviem na záver, môj otec bol starostom obce, poprevratovým starostom 8 rokov. A tá obec má približne 1 000 obyvateľov. Vedľa obec má asi 400-500 obyvateľov. Tá obec naša nedostala kanalizáciu, nemá ju doteraz, tá menšia obec ju má. Prečo? Lebo starosta z mojich rodných Bijacoviec nebol za HZDS. A tak to fungovalo. Tak to fungovalo, že dostávali len tí prominentní, potom smeráci to posunuli ešte na vyššiu úroveň a vieme, jak Envirofond fungoval. Pre svojich kamarátov, priestor na korupciu. A ja ďakujem, že aj keď za dva roky už to malo byť úplne možno niekde inde, a mrzí to aj určite samotného ministra, ale teraz čo som počul, tak idú žiadosti do zásobníka a neodstraňujú sa, odpovedá sa tým starostom, s tými starostami sa komunikuje a ja viem, že je tam málo peňazí, je tam nejakých, neviem, 30 mil., a že bolo by treba viac, aby sme tie kanalizácie a ďalšie veci dokončili v tých mestách a obciach, ale je absurdné pre mňa, že ministrovi súčasnej vlády, ktorý je tu dva roky ministrom, sa takéto niečo vyčíta. Ďakujem za pozornosť.